Hasan Brkić
Hasan Brkić rođen je u Livnu 1913. Osnovnu školu je završio u Livnu, a gimnaziju je pohađao u Bihaću, Banjoj Luci i Sarajevu. Potom je studirao na Pravnom fakultetu u Beogradu, gde je diplomirao 1937. godine. Kao predstavnik Beogradskog univerziteta, učestvovao je 1936. godine u Pragu, zajedno sa Ivom Lolom Ribarom i Veljkom Vlahovićem, na kongresu Svetske federacije studenata. Bio je advokatski pripravnik. Član KPJ je od 1933. U Narodno oslobodilačku borbu stupio 1941. koristeći nadimak Aco. Obavljao je mnoge odgovorne dužnosti: političkog komesara Partizanskog odreda „Zvijezda“, zamenika političkog komesara Šeste proleterske istočnobosanske udarne brigade, političkog komesara 27. istočnobosanske divizije, Godine. 1943. postao je sekretar ZAVNOBiH-a do oslobođenja. Za narodnog heroja proglašen 27. novembra 1953. Poslije rata bio je član vlade NRBiH, državni sekretar za poslove narodne privrede FNRJ, državni podsekretar za vanjske poslove i predsjednik komiteta za vanjsku trgovinu FNRJ. Kao ministar u Vladi NRBiH naročito se angažovao u izradi konačne kompozicije državnog grba Narodne republike Bosne i Hercegovine. Bavio se problematikom ekonomske politike i iz te oblasti je objavio više članaka u časopisima „Naša stvarnost“, „Pogled“ i dr. Godine 1967. izašla je knjiga „U matici života“, sa izborom njegovih radova.